Diari Oficial de la Generalitat Valenciana


Sumari del DOGV 7462, del 10-02-2015 (2015/1023)

ORDE 42/2014, de 30 de desembre, de la Conselleria d'Economia, Indústria, Turisme i Ocupació, per la qual es determina el Programa de Formació Professional per a l'Ocupació, i es regulen i convoquen subvencions per a la realització d'accions formatives dirigides prioritàriament a persones desempleades a càrrec de l'exercici pressupostari 2015.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7462

Data del DOGV
:   10-02-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/1023


Data del document
:   30-12-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 42/2014, de 30 de desembre, de la Conselleria d'Economia, Indústria, Turisme i Ocupació, per la qual es determina el Programa de Formació Professional per a l'Ocupació, i es regulen i convoquen subvencions per a la realització d'accions formatives dirigides prioritàriament a persones desempleades a càrrec de l'exercici pressupostari 2015. [2015/1023]  
Títol I. Regulació de les subvencions per al desenrotllament de les accions formatives  
  
Capítol I. Àmbit objectiu i modalitats  
Article 1. Objecte  
Article 2. Modalitats de programació i entitats beneficiàries  
Article 3. Quantia màxima de la subvenció  
  
Capítol II. Àmbit subjectiu  
Article 4. Obligacions de les entitats beneficiàries  
Article 5. Persones destinatàries dels cursos  
Article 6. Obligacions de l'alumnat i causes d'exclusió  
  
Capítol III. Procediment de concessió de subvencions  
Article 7. Presentació de sol·licituds i termini  
Article 8. Documentació que ha d'acompanyar la sol·licitud  
Article 9. Projecte d'acció formativa  
Article 10. Procediment de concessió  
Article 11. Instrucció, valoració i proposta de resolució  
Article 12. Resolució  
Article 13. Modificació de la resolució  
  
Capítol IV. Normes relatives a la realització dels cursos de formació  
  
Article 14. Subcontractació  
Article 15. Selecció de l'alumnat  
Article 16. Documentació d'inici del curs  
Article 17. Realització del curs  
Article 18. Control del desenrotllament del curs  
Article 19. Avaluació de la qualitat de la formació i certificat a l'alumnat.  
Article 20. Finalització del curs  
  
Capítol V. Del mòdul de pràctiques professionals no laborals o formació en centres de treball (PPNL/FCT)  
Article 21. Mòdul de pràctiques professionals no laborals o Formació en centres de treball (PPNL/FCT)  
Article 22. Requisits del centre de treball  
Article 23. Acord de col·laboració  
Article 24. Desenrotllament del mòdul de PPNL/FCT  
  
Capítol VI. Dels costos subvencionables  
Article 25. Costos subvencionables i criteris d'imputació  
  
Capítol VII. Procediment de justificació i pagament de la subvenció  
Article 26. Regles i forma de justificació  
Article 27. Pagament de les subvencions  
Article 28. Rendiments financers  
  
Capítol VIII. Causes de minoració i reintegrament  
Article 29. Causes de minoració o reintegrament de subvencions  
  
Títol II. De les ajudes a l'alumnat desempleat en concepte de transport, beques, manutenció i allotjament  
Article 30. Persones beneficiàries i terminis de presentació de sol·licituds  
Article 31. Quantia de les ajudes  
Article 32. Sol·licituds i documentació  
Article 33. Resolució  
Article 34. Pèrdua del dret a l'ajuda  
Disposicions addicionals  
Disposicions finals  
Annexos  
  
El Reial Decret 395/2007, de 23 de març, pel qual es regula el subsistema de formació professional per a l'ocupació, integra, entre altres iniciatives de formació, la formació d'oferta, que comprén els plans de formació dirigits prioritàriament a treballadors ocupats i les accions formatives dirigides prioritàriament a treballadors desempleats a fi d'oferir-los una formació ajustada a les necessitats del mercat de treball i que atenga els requeriments de productivitat i competitivitat de les empreses i les aspiracions de promoció professional i desenrotllament personal dels treballadors, de manera que els capacite per a l'exercici qualificat de les distintes professions i per a l'accés a l'ocupació.  
  
L'Orde TAS/718/2008, de 7 de març, modificada per l'Orde ESS/1726/2012, de 2 d'agost (BOE 186, de 4 d'agost), desplega el reial decret citat en matèria de formació d'oferta i establix les bases reguladores per a la concessió de subvencions públiques destinades a finançar-les. L'esmentada orde, desplega la dita formació d'oferta amb l'objectiu d'integrar i donar un tractament coherent i unitari a tota la formació d'oferta que es dirigisca al conjunt de treballadors, i transcendix la visió estanca, d'una banda, d'ocupats i, d'una altra, desempleats, i afavorix que els treballadors puguen optar, així mateix, a un reconeixement efectiu de la formació que reben.  
La Llei 38/2003, de 17 de novembre, General de Subvencions, regula els requisits de concessió i justificació de les subvencions concedides en l'Administració de l'Estat. En esta llei s'arrepleguen articles que tenen caràcter bàsic, per la qual cosa s'apliquen a la normativa d'esta comunitat autònoma i, conseqüentment, a esta orde de convocatòria.  
  
El Reial Decret 34/2008, de 18 de gener, que regula els certificats de professionalitat, establix per a la impartició dels certificats, els requisits que han de reunir els formadors, els espais, les instal·lacions i els equipaments necessaris per a la realització de les accions formatives, així com l'adquisició de la competència professional corresponent; els criteris d'accés dels alumnes, el contingut i les característiques dels mòduls de formació en centre de treball i l'avaluació contínua de l'alumnat. Així mateix, l'Orde ESS/1897/2013, de 10 d'octubre, per la qual es desplega el Reial Decret 34/2008, introduïx novetats en la gestió, la impartició i el seguiment de les accions formatives vinculades als certificats de professionalitat.  
En conseqüència, es fa necessari mantindre una oferta formativa que responga a les necessitats de formació de la població desempleada en funció de les exigències del mercat laboral, tenint en compte l'increment de la importància de la formació certificable.  
Esta oferta inclou accions formatives que contribuïxen a assolir els objectius assenyalats en l'Estratègia Espanyola d'Activació per a l'Ocupació 2014-2016, aprovada pel Reial Decret 751/2014, de 5 de setembre, concretats en el Pla Anual de Política d'Ocupació i tinguts en compte en el Pla Estratègic del SERVEF per al període 2014-2020, que definix entre els seus objectius estratègics, la millora efectiva de l'ocupabilitat dels valencians, i fixa com a objectius específics, millorar la qualificació professional dels treballadors al llarg de tota la seua vida laboral i que esta responga a les necessitats dels sectors econòmics valencians presents i futurs.  
Aprofundint en la línia mantinguda en convocatòries anteriors, conseqüència de l'experiència acumulada i de les noves realitats socials i productives, en la present convocatòria s'establix una oferta amb especial prioritat a la formació conduent a certificats de professionalitat tenint en compte les peculiaritats del mercat laboral en àmbits concrets a partir de les necessitats formatives tant transversals com sectorials identificades.  
Es contínua així mateix en la present convocatòria amb la nova modalitat denominada Formació Modular Transversal, que, tenint tota caràcter certificable, té com a objectiu millorar l'ocupabilitat de l'alumnat, i incrementar les seues possibilitats d'inserció laboral en funció del seu perfil previ. Es tracta d'accions de curta duració i elevat impacte que permetran atendre un nombre més gran de desempleats el perfil del qual no requerisca d'una formació de major duració i que els permeta adquirir determinades competències comunes a un conjunt de certificats. Cal destacar especialment que s'ha continuat amb la incorporació de mòduls formatius que permetran als treballadors formats disposar de les preceptives autoritzacions per a l'exercici d'activitats professionals regulades. En el present exercici, al maneig de carretons elevadors i de manipulació d'aliments, s'ha incorporat la dels treballs en alçària en arbres i control fitosanitari.  
En la línia de facilitar l'accés a la formació professional per a l'ocupació als col·lectius més vulnerables, per a este exercici s'han planificat noves especialitats per al col·lectiu de discapacitats intel·lectuals, als quals s'ha de respectar sempre en la seua dificultat per a accedir a moltes de les especialitats vinculades a Certificat de Professionalitat pel caràcter reglat d'estes, que no permet la necessària flexibilitat en la seua impartició per a adaptar-se a este col·lectiu de treballadors.  
Així mateix, es manté, dirigit al conjunt de treballadors que busquen millorar la seua ocupabilitat i, a l'empara del Reial Decret Llei 4/2013, de 22 de febrer, de mesures de suport a l'emprenedor i d'estímul del creixement i de la creació d'ocupació, que va crear un nou escenari en la promoció de l'autoocupació, la necessària sensibilització en matèria d'emprenedoria, i incorpora, en totes les especialitats planificades, com ara formació complementària, un mòdul formatiu relatiu al foment i la promoció del treball autònom, amb l'objectiu de fomentar l'esperit emprenedor, d'identificar oportunitats de negoci, utilitzar els recursos disponibles amb especial referència a les possibilitats que oferixen les xarxes socials, de conéixer el procés lògic associat al disseny i posada en marxa d'un projecte empresarial, inclòs el disseny comercial de pàgines web, i de conéixer els tràmits que s'ha de seguir a l'hora d'iniciar un pla de negoci, i fomentar els valors de la responsabilitat econòmica, laboral, social i ambiental en l'activitat empresarial.  
  
També en esta convocatòria, s'ha tingut en compte el Reial Decret 233/2013, de 5 d'abril, pel qual es regula el Pla Estatal de Foment del Lloguer de Vivendes, la Rehabilitació Edificatòria, i la Regeneració i Renovació Urbanes, 2013-2016 (i més per la recent publicació de la Resolució de 14.10.2014, de la Direcció General d'Arquitectura, Vivenda i Sòl, que publica el conveni de col·laboració amb la nostra Comunitat Valenciana). Estes disposicions han significat un impuls, entre altres programes, del foment de la rehabilitació edificatòria i la regeneració i renovació urbanes. Així, s'ha procedit a dimensionar una formació, a través de certificats de professionalitat, que facilite a les empreses personal degudament certificat i als treballadors el reconeixement d'una qualificació que augmente les seues oportunitats d'ocupabilitat, i contribuir d'esta manera al canvi de model en el sector productiu a través de la requalificació dels treballadors.  
  
En virtut del que s'hi ha exposat i fent ús de les facultats que em conferixen la Llei 5/1983, de 30 de desembre, del Consell i el Decret 193/2013, de 20 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, oït el Consell Valencià de Formació Professional,  
  
  
ORDENE  
  
TÍTOL I  
Regulació de les subvencions per   
al desenrotllament de les accions formatives  
  
CAPÍTOL I  
Àmbit objectiu i modalitats  
  
Article 1. Objecte  
1. Esta orde té per objecte convocar per a l'exercici 2015 subvencions destinades a la realització a la Comunitat Valenciana d'accions formatives dirigides prioritàriament a persones en situació de desocupació, que els proporcionen la qualificació professional per a exercir una ocupació adequada a les necessitats del mercat de treball i estimular la seua inserció laboral.  
2. Tindran la consideració d'accions formatives de caràcter prioritari, les dirigides a tractar d'anticipar la formació al nou model productiu i aposten pels sectors més innovadors. Així mateix, es consideraran accions formatives vinculades a les àrees prioritàries, aquelles els continguts de les quals es corresponguen amb la internacionalització de l'empresa, l'emprenedoria, la innovació i el desenrotllament tecnològic dels processos productius.  
En la modalitat de Formació per a la Inserció seran les que figuren identificades com a tals en l'annex II. En la modalitat Formació Modular Transversal les incloses en l'annex III. I en la corresponent a Tallers de Formació i Inserció Laboral, les identificades en l'annex IV.  
  
3. Als efectes d'esta orde, es considera inserció laboral la contractació de l'alumnat per un ocupador diferent del beneficiari, la seua alta en el règim especial de personal treballador autònom o la seua incorporació com a persona associada a entitats d'economia social.  
  
Article 2. Modalitats de programació i entitats beneficiàries  
1. S'establixen les modalitats de programació següents:  
1.1. Modalitat Formació per a la Inserció: s'executarà per entitats inscrites o acreditades i es correspondrà amb les especialitats arreplegades en l'annex II.  
1.2. Modalitat Formació Modular Transversal: s'executarà així mateix per entitats inscrites o acreditades i es correspondrà amb les especialitats arreplegades en l'annex III.  
1.3. Programa de Tallers de Formació i Inserció Laboral (d'ara en avant modalitat Col·lectius): s'executarà per entitats locals i per entitats sense ànim de lucre que tinguen explícitament entre els principals fins estatutaris el suport a persones en situació o risc d'exclusió social o amb discapacitat, que impartiran una formació adaptada a les necessitats del corresponent col·lectiu entre les especialitats arreplegades en l'annex IV.  
2. Les entitats hauran de disposar de la inscripció o acreditació en l'especialitat formativa corresponent abans que finalitze el termini de presentació de sol·licituds. No es requerirà esta condició per a les especialitats complementàries quan la seua normativa reguladora no ho exigisca expressament.  
3. Les accions formatives hauran d'estar incloses en el Fitxer d'Especialitats Formatives del Servici Públic d'Ocupació Estatal (SEPE) vigents a partir de l'1 de gener de 2015.  
4. Amb la finalitat de facilitar l'accés a la formació per a completar el certificat de professionalitat a aquelles persones que tinguen superats un o més mòduls i/o unitats formatives d'este, en les modalitats previstes en els subapartats 1.1. i 1.3., els centres o les entitats de formació interessats podran sol·licitar, dins de les especialitats previstes en els annexos II i IV vinculades a l'obtenció de certificats de professionalitat, la impartició d'un o més mòduls i/o unitats formatives d'estos, sempre que amb estos es permeta que el 100 % de les persones participants en les dites accions formatives completen el certificat de professionalitat corresponent, del qual hauran de tindre superats, així mateix, un o més mòduls i/o unitats formatives.  
  
5. En cap cas es concediran ajudes per a la impartició de mòduls o unitats formatives aïllades que no permeten a la totalitat dels seus participants completar un certificat de professionalitat, sense perjuí del que preveu esta orde per a la modalitat Formació Modular Transversal i el col·lectiu de persones amb discapacitat intel·lectual.  
  
6. Les entitats podran assumir un compromís d'inserció amb caràcter voluntari que es valorarà d'acord amb el que preveu l'annex I d'esta orde.  
S'entendrà complit este compromís si en el termini i modes de justificació previstos en l'article 26 d'esta orde s'acredita la inserció laboral de l'alumnat desempleat que haja superat amb èxit els mòduls propis de l'especialitat principal del curs a què haja assistit, per un període com a mínim de 3 mesos a jornada completa o període equivalent en cas de contractació a temps parcial.  
  
Article 3. Quantia màxima de la subvenció  
La quantia màxima de la subvenció es calcularà multiplicant el nombre d'hores pel nombre d'alumnat participant i pel corresponent mòdul econòmic de l'especialitat formativa. A estos efectes els mòduls econòmics aplicables seran els indicats en la pàgina web del SERVEF. En la modalitat Formació Modular Transversal, el mòdul econòmic serà l'indicat en l'annex III. En la Modalitat Col·lectius, el mòdul econòmic ascendirà a 7 euros.  
  
CAPÍTOL II  
Àmbit subjectiu  
  
Article 4. Obligacions de les entitats beneficiàries  
A més de les establides en l'article 14 de la Llei 38/2003, de 17 de novembre, General de Subvencions (d'ara en avant LGS) i la resta de normativa d'aplicació, són obligacions de les entitats beneficiàries:  
a) Sotmetre's a les actuacions de comprovació, a efectuar pel SERVEF, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que li siga requerida en l'exercici de les actuacions anteriors, d'acord amb el que preveuen els articles 45 i 46 de la LGS.  
b) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte d'actuacions de comprovació i control durant un període mínim de sis anys.  
c) Acceptar la seua inclusió en la llista d'entitats beneficiàries que es publicarà, d'acord amb el que preveu l'article 18.1 de la Llei 38/2003, de 17 de novembre, General de Subvencions, i donar a conéixer de forma inequívoca que es tracta d'una acció subvencionada pel SERVEF i el Ministeri d'Ocupació i Seguretat Social (Servici Públic d'Ocupació Estatal), de conformitat amb les instruccions i els models que a este efecte subministre la direcció general competent en matèria de formació professional per a l'ocupació, d'acord amb el que preveu el número 4 del mateix article.  
d) Portar compte separat de la subvenció concedida, i obrir els subcomptes necessaris d'ingressos i gastos per cada acció subvencionada, i assignar en els subcomptes de gastos, si és el cas, la part corresponent de gastos comuns imputada a l'acció subvencionada. En el cas d'entitats subjectes a comptabilitat pública, esta obligació s'adequarà als sistemes de comptabilització corresponents.  
e) Comprovar que els participants disposen dels requisits d'accés o de les competències clau per a realitzar l'acció formativa en funció dels requeriments d'esta.  
f) Cooperar en la tramitació de les ajudes a l'alumnat.  
g) Informar l'alumnat sobre la correspondència de l'acció formativa amb un certificat de professionalitat (CP) o una acreditació parcial acumulable (APA).  
h) No percebre cap quantitat de l'alumnat.  
i) Estar al corrent de les seues obligacions tributàries i davant de la Seguretat Social tant a la data de concessió com a la de pagament.  
j) Acreditar no ser deutora, per resolució ferma de procedència de reintegrament, tant a la data de concessió com a la de pagament.  
k) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.  
  
l) Comunicar, si és el cas, la renúncia a l'execució de la subvenció concedida en un termini d'un mes des de la notificació d'esta. En el cas que l'entitat no haja renunciat dins del dit termini i presente renúncia en un termini posterior o no execute les accions que li han sigut concedides, es considerarà com un incompliment de les obligacions establides en la convocatòria.  
  
Article 5. Persones destinatàries dels cursos  
1. Els cursos es dirigiran a persones desempleades que figuren inscrites en un servici públic d'ocupació, sense perjuí de la participació de persones ocupades. Les persones desempleades hauran de representar un percentatge de com a mínim el 80 % dels participants i tindran preferència en la selecció respecte de les persones ocupades. Dins del col·lectiu de persones ocupades, tindran prioritat els que tinguen un contracte temporal o a temps parcial.  
En el cas de la modalitat Col·lectius, l'alumnat només podrà tindre la condició de persona desempleada.  
2. Amb caràcter general i sempre que complisquen els perfils requerits, tindran la consideració de col·lectius prioritaris, als efectes de la seua participació en els cursos les dones, en especial les víctimes de violència de gènere, les persones amb discapacitat (inclosa la incapacitat permanent per a la professió habitual), les persones treballadores amb baixa qualificació i les persones majors de 55 anys. Es tindrà especial consideració amb les persones menors de 18 anys tutelades per la Generalitat i majors de 18 anys que hagen estat tutelades fins a complir-la, en atenció a l'especial vulnerabilitat d'este col·lectiu i tenint en compte la importància de la formació per a la inserció en el món laboral com a actuació tendent a disminuir els factors de risc i de marginació. Les dites circumstàncies hauran de ser tingudes en compte en el procés de selecció.  
  
3. La modalitat Col·lectius estarà integrada exclusivament per alumnat en què concórrega alguna de les situacions següents:  
a) Persones en situació o risc d'exclusió social acreditada pels servicis socials de les administracions públiques. Entre altres, es prioritzarà les persones menors de 18 anys tutelades per la Generalitat i les persones majors de 18 anys que hagen estat tutelades fins a complir-la.  
  
b) Persones amb paràlisi cerebral, malaltia mental o discapacitat intel·lectual amb un grau de discapacitat igual o superior al 33 %; i persones amb discapacitat física o sensorial amb un grau de discapacitat igual o superior al 65 %. En tot cas estos aspectes hauran de constar en la demanda d'ocupació corresponent.  
La llista d'accions formatives para cada un dels col·lectius està continguda en l'annex IV d'esta orde.  
4. La situació laboral de l'alumnat en el moment d'incorporar-se a l'acció formativa determinarà la seua condició de persona ocupada o desempleada.  
  
Article 6. Obligacions de l'alumnat i causes d'exclusió  
1. L'alumnat està obligat a:  
a) Assistir a les classes de forma regular i contínua i seguir amb aprofitament l'acció formativa.  
b) No simultaniejar cursos de formació per a l'ocupació, encara que hi haja compatibilitat horària.  
c) Autoritzar el SERVEF per a consultar la seua vida laboral, als efectes de control del compliment de les condicions establides en l'orde.  
2. Causes d'exclusió de l'alumnat:  
a) La falta d'aprofitament o l'obstaculització del normal desenrotllament del curs, amb el vistiplau previ del personal tècnic d'enllaç.  
  
b) Simultaniejar cursos de formació per a l'ocupació. En este cas, l'exclusió s'aplicarà als cursos als quals s'haguera incorporat de forma més recent.  
c) No presentar l'autorització per a consultar la vida laboral o revocar-la una vegada presentada.  
d) Incórrer en més de tres faltes d'assistència no justificades en el mes. Les faltes d'assistència justificades no computaran a estos efectes, llevat que representen més del 25 % de la duració de l'acció formativa. L'entitat impartidora de l'acció formativa farà efectiva la baixa del participant el dia lectiu següent al de la comissió de les mencionades faltes.  
  
  
CAPÍTOL III  
Procediment de concessió de subvencions  
  
Article 7. Presentació de sol·licituds i termini  
1. Les sol·licituds es presentaran en imprés normalitzat, junt amb la documentació específica segons el tipus de modalitat, en les direccions territorials competents en matèria de Formació per a l'Ocupació, sense perjuí de poder presentar-la en els altres llocs previstos en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
2. Així mateix podrà realitzar-se la presentació telemàtica de les sol·licituds i per a això s'accedirà a la seu electrònica de la Generalitat (https://sede.gva.es), des d'on podrà accedir al tràmit presentació de sol·licituds a ajudes del SERVEF, o del web del Servef (www.servef.es) a través de l'enllaç «Sol·licitud telemàtica». Per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós admesos per la seu electrònica de la Generalitat (https://sede.gva.es). En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica.  
3. Cada sol·licitud inclourà per orde de prioritat totes les accions formatives que l'entitat pretenga desenrotllar en el seu àmbit provincial, amb indicació de la modalitat de programació triada, entenent que es realitza per la totalitat de les hores del Certificat de Professionalitat, de l'especialitat corresponent o del mòdul/s sol·licitat/s.  
En el cas que s'haja adquirit un compromís amb una entitat per a executar a través de subcontractació un projecte en la modalitat Col·lectius, hauran d'indicar-ho així mateix en la sol·licitud de participació. Estes accions es tindran en compte en primer lloc per al càlcul dels límits establits en l'apartat següent i tindran preferència en el procediment de concessió sobre les sol·licitades a títol de beneficiari.  
  
4. Les sol·licituds se subjectaran als límits següents:  
- Amb caràcter general, no es podrà sol·licitar més de quatre accions per aula de teoria acreditada o inscrita independentment de les especialitats que tinga acreditades o inscrites en esta. La dita limitació no serà aplicable al supòsit establit en l'article 2.4 ni a les accions formatives la duració de les quals siga inferior o igual a 90 hores.  
- Del total d'accions sol·licitades, un màxim de tres podran correspondre a numerals de l'annex II no inclosos en la comarca de l'entitat, que competiran en les fases provincials 2 i 4 establides en l'article 12.5 d'esta orde.  
- En la modalitat Col·lectius, només podran sol·licitar-se i executar-se tres projectes per província. Este límit serà igualment d'aplicació als centres de formació amb què se subcontracte l'execució de les accions.  
  
Quan una sol·licitud excedisca els límits assenyalats, es valoraran les accions formatives segons l'orde de prioritat, fins on es complisquen els dits límits i es denegaran les posteriors.  
5. El termini de presentació de sol·licituds serà de 20 dies naturals comptadors des de l'endemà de la publicació d'esta orde en el Diari Oficial de la Comunitat Valenciana.  
  
Article 8. Documentació que ha d'acompanyar la sol·licitud  
1. La sol·licitud s'acompanyarà en tot cas de la següent documentació, que podrà annexar-se per mitjans telemàtics, sense perjuí que puga requerir-se en determinades circumstàncies l'exhibició dels documents originals per a la confrontació:  
a) Autorització expressa al SERVEF perquè comprove les dades d'identitat del sol·licitant o, en cas de tractar-se d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de la comprovació efectuada resultara alguna discordança amb les dades facilitades per l'interessat, l'òrgan instructor estarà facultat per a realitzar les actuacions procedents per a aclarir-la. Si el sol·licitant no presta el seu consentiment, haurà d'aportar fotocòpia del document nacional d'identitat.  
Quan es tracte d'una persona jurídica s'haurà d'aportar, a més, documentació acreditativa i identificativa d'esta consistent en fotocòpia de l'escriptura de constitució/estatuts actualitzada i acreditació de la inscripció en el Registre Mercantil o registre corresponent, així com de la targeta d'identificació fiscal i, si és el cas, poders de representació. En el cas que esta haguera sigut aportada anteriorment i no haguera patit cap variació, bastarà el certificat del legal representant de l'entitat acreditatiu que no s'ha produït cap canvi en la documentació identificativa de l'entitat i de la vigència del nomenament del president o de qui tinga la representació en data de la presentació de la sol·licitud.  
  
b) Dades de domiciliació bancària segons model normalitzat i document acreditatiu de la titularitat del compte bancari.  
c) Document acreditatiu de l'últim abonament de l'Impost d'Activitats Econòmiques (IAE) o declaració responsable de la seua exempció o no-subjecció.  
d) Declaració responsable de no estar en cap dels supòsits de l'article 13.2 i 3, de la LGS, segons el model normalitzat, així com de no ser deutor per resolució de procedència de reintegrament.  
e) Declaració responsable del compliment de la normativa sobre integració laboral de persones amb discapacitat o, si és el cas, l'exempció de la dita obligació, segons el que establix el Decret 279/2004, de 17 de desembre, del Consell.  
f) Projecte de les accions formatives sol·licitades segons model normalitzat. En la modalitat Col·lectius, es farà constar si s'executarà l'actuació directament pel beneficiari o serà subcontractada amb un centre inscrit o acreditat, i en este cas s'aportarà el número de cens i la resta de dades identificatives d'estes així com la documentació prevista en l'article 14.3 d'esta orde.  
g) En el cas d'optar per la modalitat establida en l'article 2.4, s'haurà d'aportar acreditació/compromís que amb la realització d'esta, tot l'alumnat que supere amb èxit els mòduls oferits, completarà el certificat de professionalitat corresponent.  
2. Amb caràcter voluntari, podrà aportar-se així mateix documentació acreditativa de:  
a) La justificació de la implantació d'un sistema de gestió de la qualitat ISO, EFQM o altres que s'especifiquen en l'annex I a esta orde, tots estos en vigor.  
b) La impartició en els dos exercicis anteriors de cicles formatius de Formació Professional del sistema educatiu, per estar autoritzada de conformitat amb el Reial Decret 332/1992, de 3 d'abril.  
c) Experiència en la impartició de formació d'oferta en les dos últimes convocatòries publicades pel Servici Públic d'Ocupació Estatal, i aportar les resolucions de concessió corresponents.  
d) Estar autoritzada com a agència de col·locació.  
e) El grau d'inserció o de contractació aconseguit i degudament acreditat, si és el cas, en els exercicis 2012 i 2013, d'acord amb el que s'establix en l'annex I.  
f) Compromís voluntari d'inserció en model normalitzat.  
3. D'acord amb el que preveu l'article 22.4 del Reial Decret 887/2006, pel qual s'aprova el Reglament de la Llei 38/2003, General de Subvencions (d'ara en avant RLGS), la presentació de la sol·licitud de subvenció comportarà l'autorització del sol·licitant perquè l'òrgan concedent obtinga de forma directa l'acreditació de les circumstàncies previstes en els articles 18 i 19 de l'esmentat reglament a través de certificats telemàtics, i en este cas el sol·licitant no haurà d'aportar el certificat corresponent.  
No obstant això, el sol·licitant podrà denegar expressament esta autorització, i haurà d'aportar llavors els certificats que a continuació s'indiquen, i que tindran un període de validesa de sis mesos comptadors des de la data de l'expedició d'acord amb el que establix l'article 23.3 de l'esmentat reglament:  
- De l'Agència Estatal d'Administració Tributària, el certificat que acredite que el sol·licitant està al corrent de les obligacions tributàries.  
  
- De la Tresoreria General de la Seguretat Social el certificat acreditatiu que el sol·licitant està al corrent en el compliment de les seues obligacions.  
- Dels servicis territorials de la Conselleria d'Hisenda i Administració Pública, el certificat acreditatiu que el sol·licitant no té deutes de naturalesa tributària amb la Generalitat.  
  
Article 9. Projecte d'acció formativa  
El projecte d'acció formativa, que es presentarà en suport paper i CD o USB, segons model normalitzat, arreplegarà per este orde els aspectes següents:  
a) Dades generals de l'acció formativa:  
- Codi, nom de l'especialitat i el numeral corresponent, d'acord amb el que preveuen els annexos a esta orde.  
- Domicili complet del lloc d'impartició, que haurà de coincidir amb el domicili inscrit o acreditat, número de cens i identificació de l'aula inscrita o acreditada on es projecta impartir l'acció formativa.  
  
- Priorització de les accions.  
- Nombre de participants:  
- Modalitats de Formació per a la Inserció i Modular Transversal: entre 10 i el número respecte del qual s'haja inscrit o acreditat l'entitat.  
  
- Modalitat Col·lectius: entre 6 i 10.  
- Nombre d'hores;  
b) Compromís d'inserció:  
- S'especificarà el percentatge d'inserció que s'assumix voluntàriament.  
c) A més de l'especialitat principal, en el cas que esta s'impartisca completa o, encara que s'impartisca parcialment (supòsit de l'article 2.4), si la seua duració és com a mínim de 250 hores, s'impartirà l'especialitat FCOO03, «Inserció laboral, sensibilització mediambiental i en igualtat de gènere», que tindrà una duració de 10 hores, i s'impartirà per personal docent que impartisca algun dels mòduls propis de l'especialitat principal. En els mateixos casos s'incorporarà l'especialitat FCOO04, «Foment i promoció del treball autònom», amb una duració de 30 hores, excepte en el cas de l'especialitat ADGD0210, «Creació i gestió de microempreses», numeral 2633.  
El que disposa el paràgraf anterior, no serà aplicable a la modalitat de Formació Modular Transversal. En la modalitat col·lectius només s'impartirà l'especialitat FCOO03.  
d) Quan l'especialitat principal de l'acció formativa siga de certificat de professionalitat incloent en l'itinerari formatiu el mòdul de PPNL/FCT, s'haurà d'incloure el nom del centre o centres de treball, empresa o empreses on es preveja la seua realització, amb expressió de la seua activitat principal, sense perjuí que posteriorment s'incorporen noves empreses.  
e) Indicació expressa que el professorat complix el perfil i els requisits previstos en el certificat de professionalitat corresponent, així com els específics referits a formadors i tutors-formadors previstos en l'Orde ESS/1897/2013, de 10 d'octubre, per la qual es desplega el Reial Decret 34/2008, de 18 de gener. Quan es tracte de formació no vinculada a certificats de professionalitat, manifestació expressa que el personal docent proposat complix els requisits mínims exigits pel programa formatiu de l'especialitat respecte del nivell acadèmic o titulació, experiència professional, si és el cas, i a més posseïx una formació metodològica de 100 hores com a mínim. L'Administració podrà sol·licitar tota la documentació acreditativa del dit perfil que considere convenient.  
  
f) Desglossament del pressupost necessari per a dur a terme l'acció formativa.  
g) Si és el cas, entitats o organismes que col·laboren en el finançament de l'acció.  
h) Proposta organitzativa.  
i) En la modalitat Col·lectius s'acreditarà que el personal docent i els equips de suport són adequats a les necessitats del col·lectiu a què es dirigix la formació. Respecte d'això, hauran de tindre com a mínim el personal següent:  
- Almenys una persona amb titulació universitària en Psicologia, Pedagogia o Psicopedagogia, Ciències de l'Educació; titulació universitària en Educació Social, Treball Social o Magisteri; o el títol de tècnic superior en Integració Social, que assumirà les tasques de coordinació del curs.  
- Una persona experta en l'especialitat de Formació per a l'Ocupació, preferentment amb coneixements polivalents teoricopràctics. Els dits coneixements hauran d'acreditar-se per mitjà de documentació acreditativa de l'experiència en les especialitats sol·licitades. Quan es tracte de formació certificable hauran de complir els requisits de titulació previstos en el Reial Decret 34/2008 de 18 de gener, així com els específics del corresponent certificat, si és el cas.  
- Es podrà comptar, així mateix, amb altres perfils professionals en funció de les característiques del col·lectiu destinatari, i es farà constar la titulació, les funcions i els objectius en el projecte.  
En el termini de 15 dies des de l'inici de l'acció formativa, l'entitat haurà d'incorporar itineraris individualitzats d'inserció que implicaran una anàlisi de les necessitats i característiques de cada participant.  
  
  
Article 10. Procediment de concessió  
Les ajudes es concediran en règim de concurrència competitiva, en els termes establits en el títol I de la LGS.  
  
Article 11. Instrucció, valoració i proposta de resolució  
1. La instrucció del procediment correspondrà a les direccions territorials competents en matèria de formació per a l'ocupació, que podran demanar de les persones sol·licitants l'aportació addicional de tota la documentació que es necessite per a resoldre sobre la sol·licitud i verificaran el compliment dels requisits establits en l'annex I.  
2. Per a la valoració dels projectes es constituirà un òrgan col·legiat, compost per la persona que tinga la direcció del servici territorial competent en matèria de formació per a l'ocupació corresponent, que el presidirà llevat que designe un substitut, i per un mínim de tres i un màxim de nou tècnics designats per aquella. A la vista de la documentació que està en l'expedient i amb la ponderació prèvia dels criteris arreplegats en l'annex I per a esta fase, emetrà un informe motivat en el qual es concrete el resultat de l'avaluació.  
3. A la vista de l'expedient i de l'informe de valoració, l'òrgan instructor formularà una proposta de resolució, amb indicació dels criteris tinguts en compte en la valoració i la seua aplicació concreta, així com de la capacitat del centre per a impartir accions formatives.  
4. Quan l'import de la subvenció de la proposta de resolució siga inferior al que figura en la sol·licitud presentada, es podrà demanar a l'entitat beneficiària la reformulació de la sol·licitud en els termes establits en l'article 27 de la Llei 38/2003, de 17 de novembre.  
5. El resultat de la valoració estarà a disposició del Consell Valencià de Formació Professional.  
  
Article 12. Resolució  
1. Vista la proposta de l'òrgan instructor, la direcció general competent en matèria de formació professional per a l'ocupació dictarà la resolució procedent per delegació de la Direcció General del SERVEF.  
  
2. La resolució fixarà expressament l'import concedit i incorporarà, si és el cas, les condicions, el compromís d'inserció, les obligacions i les determinacions accessòries a què haja de subjectar-se l'entitat beneficiària.  
3. A la resolució de concessió s'acompanyarà la designació del personal tècnic d'enllaç que actuarà com a interlocutor entre l'entitat i l'Administració, nomenats per la persona que tinga la direcció del Servici Territorial de Formació per a l'Ocupació.  
4. El termini per a resoldre i notificar la resolució serà de sis mesos comptadors des de l'endemà de la finalització del termini de presentació de sol·licituds. Transcorregut el dit termini sense que s'haja dictat i notificat resolució expressa, la sol·licitud s'entendrà desestimada per silenci administratiu.  
5. En la modalitat Formació per a la Inserció, els expedients es resoldran per orde de major a menor puntuació dins de cada una de les fases següents, fins a esgotar el crèdit disponible:  
- Fase 1a. Sol·licituds d'especialitats considerades com a accions prioritàries o vinculades a àrees, així mateix, considerades prioritàries, de conformitat amb el que establix l'article 1.2, especificades en l'annex II d'esta orde, per a una comarca concreta.  
- Fase 2a. Sol·licituds d'especialitats considerades com a accions prioritàries o vinculades a àrees, així mateix, considerades prioritàries, de conformitat amb el que establix l'article 1.2, especificades en l'annex II d'esta orde, d'una província.  
- Fase 3a. Sol·licituds d'especialitats no considerades prioritàries, de conformitat amb el que establix l'article 1.2, per a una comarca concreta.  
- Fase 4a. Sol·licituds d'especialitats no considerades prioritàries, de conformitat amb el que establix l'article 1.2, que responguen a les necessitats globals d'una província.  
Es resoldran en primer lloc les accions formatives que se sol·liciten completes, i posteriorment les previstes en l'article 2.4, per a esta modalitat.  
6. En la modalitat Formació Modular Transversal els expedients es resoldran, per orde de major a menor puntuació, fins a completar el nombre de cursos planificats de cada un dels mòduls en cada província, amb el límit del crèdit disponible.  
7. En la modalitat Col·lectius, els expedients es resoldran, per orde de major a menor puntuació fins a esgotar el crèdit disponible.  
Així mateix es resoldran en primer lloc les accions formatives que se sol·liciten completes, i posteriorment les previstes en l'article 2.4, per a esta modalitat.  
8. En cas de renúncia d'alguna de les entitats beneficiàries el crèdit pressupostari no aplicat podrà concedir-se, sense necessitat de nova convocatòria, a les sol·licituds d'entitats sol·licitants següents a aquella, en orde a la seua puntuació.  
  
Article 13. Modificació de la resolució  
Una vegada emesa la resolució de concessió, l'entitat beneficiària podrà sol·licitar-ne la modificació. La dita modificació haurà de fonamentar-se en circumstàncies sobrevingudes durant el termini d'execució de l'activitat subvencionada i formalitzar-se amb caràcter immediat al seu succés i, en tot cas, abans de la finalització de l'esmentat termini d'execució.  
Les sol·licituds de modificació se sotmetran al òrgan instructor i seran resoltes per l'òrgan concedent de la subvenció. En tot cas, la modificació només podrà autoritzar-se si no danya drets de tercers i sempre que no supose minoració de la valoració tècnica obtinguda en la sol·licitud de subvenció  
L'òrgan concedent haurà de dictar una resolució en què s'accepte o es denegue la modificació proposada en el termini d'un mes des de la data en què la sol·licitud haja entrat en el registre de l'òrgan competent per a la seua tramitació. Una vegada transcorregut el dit termini sense haver-se notificat una resolució expressa, la sol·licitud podrà entendre's desestimada. Les resolucions podran retrotraure els seus efectes, com a màxim, al moment de la presentació de la sol·licitud de modificació.  
  
  
CAPÍTOL IV  
Normes relatives a la realització dels cursos de formació  
  
Article 14. Subcontractació  
1. L'execució de les accions formatives es realitzarà directament per l'entitat beneficiària quan esta siga un centre o entitat de formació, sense que siga possible la subcontractació amb tercers. No obstant això, en la modalitat Col·lectius es podrà subcontractar per una sola vegada fins al 100 % la realització de l'activitat formativa amb una entitat inscrita o acreditada, en els termes que preveu l'article 29 de la LGS i 68 del seu reglament. S'haurà d'aportar, si és el cas, el contracte que s'haja de subscriure a este efecte amb l'entitat subcontractada i la declaració responsable d'esta, segons model normalitzat, de no estar sotmés a cap de les prohibicions de subcontractació establides en l'article 29.7 de la Llei 38/2003, de 17 de novembre, General de Subvencions, per a la seua autorització, si és procedent, pel director general d'Ocupació i Formació.  
En tot cas, la contractació de persones físiques per a la impartició de la formació subvencionada no es considerarà subcontractació.  
2. La possibilitat de subcontractar en la modalitat Col·lectius, s'entén referida, exclusivament, als supòsits en què les entitats sol·licitants no disposen de l'acreditació o inscripció en la corresponent especialitat formativa.  
3. Als efectes del que preveu l'article 31.3 de la Llei 38/2003, de 17 de novembre, General de Subvencions, modificada per Llei 14/2011, d'1 de juny, de la Ciència, la Tecnologia i la Innovació, es considerarà que l'entitat beneficiària ha complit el que s'hi disposa quan justifique de manera raonada que l'elecció de l'entitat proveïdora respon a criteris d'eficàcia i economia, tenint en compte el projecte a realitzar i l'àmbit en què este es desenrotlla, tal com establix la disposició addicional quinta de la Llei 43/2006, de 29 de desembre, per a la millora del creixement i de l'ocupació.  
  
Article 15. Selecció de l'alumnat  
1. En les modalitats Formació per a la Inserció i Modular Transversal, l'entitat beneficiària sol·licitarà del corresponent centre SERVEF d'Ocupació la preselecció de l'alumnat desempleat, la qual cosa es comunicarà al personal tècnic d'enllaç. Si en el termini de 10 dies naturals no es faciliten suficients candidats, l'entitat beneficiària podrà incorporar al procés de selecció persones inscrites en un servici públic d'ocupació o persones treballadores ocupades, sempre que hagueren sol·licitat la seua participació en l'acció formativa i s'adeqüen al perfil del curs.  
En la modalitat Col·lectius i en el supòsit arreplegat en l'article 2.4, l'entitat beneficiària podrà seleccionar directament l'alumnat entre persones inscrites en un servici públic d'ocupació.  
2. El centre SERVEF d'Ocupació i l'entitat beneficiària acordaran la data de la selecció definitiva, que en tot cas es durà a terme en el termini de 15 dies naturals comptadors des de la sol·licitud de preselecció.  
3. L'entitat beneficiària haurà de comptar amb personal tècnic, propi o extern, adequat per a la selecció de l'alumnat.  
4. Finalitzat el procés de selecció, s'alçarà acta que firmaran el responsable del procés i el representant legal de l'entitat beneficiària, on constaran les dades següents: persones preseleccionades, presentades a les proves amb el seu resultat, seleccionades i reserves. S'inclourà manifestació expressa que les persones candidates seleccionades complixen els requisits formatius i professionals per a cursar amb aprofitament l'acció formativa, en els termes que preveu l'article 20 del Reial Decret 34/2008, si correspon a un certificat de professionalitat, o en el corresponent programa formatiu de l'especialitat, en cas contrari. Així mateix, quan es tracte de certificats de professionalitat, si la persona candidata no tinguera el nivell formatiu mínim, se li hauran de realitzar les proves de competències clau que, si és el cas, corresponga. De totes estes incidències es deixarà constància en l'esmentada acta. En el termini de dos dies hàbils, es remetrà una còpia de l'acta al centre SERVEF d'Ocupació que va realitzar la preselecció.  
Les sol·licituds de participació de l'alumnat i la documentació relativa al procés de selecció seran custodiades per les entitats beneficiàries, que la posaran a disposició de l'Administració quan els siga requerida.  
  
5. En tot cas, l'entitat beneficiària serà la responsable de la selecció així com de comprovar que les persones participants disposen dels requisits d'accés o de les competències clau per a realitzar l'acció formativa en funció dels requeriments d'esta.  
  
Article 16. Documentació d'inici del curs  
1. Abans d'iniciar l'acció formativa, l'entitat beneficiària haurà de comunicar de forma fefaent al personal tècnic d'enllaç la data d'inici de cada curs, amb indicació de l'horari, lloc d'impartició, número de l'alumnat que comença i la relació nominal del professorat o personal tutor, amb l'acreditació de la titulació exigida en el programa formatiu que es va incloure en el projecte. Quan es tracte d'accions formatives vinculades a certificats de professionalitat l'acreditació dels requisits del personal formador i tutor formador s'ajustarà al que disposa l'article 13 del Reial Decret 34/2008, de 18 de gener, pel qual es regulen els certificats de professionalitat i l'article 29 de l'Orde ESS/1897/2013, de 10 d'octubre, que el desplega.  
  
2. Amb independència de la modalitat de programació, no podrà iniciar-se cap curs que tinga com a finalitat donar accés a carnets professionals o altres activitats o professions regulades sense comptar prèviament amb la pertinent autorització administrativa quan siga preceptiva d'acord amb la normativa corresponent.  
3. En el termini de 10 dies naturals des de l'inici del curs, l'entitat beneficiària remetrà al Servici Territorial de Formació per a l'Ocupació la documentació següent:  
a) L'acta de selecció, en model normalitzat, en la qual entre altres aspectes es detallaran les actuacions realitzades en el procés de selecció de l'alumnat.  
b) La relació i situació laboral de l'alumnat que inicia l'acció, el nombre de la qual no podrà ser inferior a la meitat del que establix la resolució de concessió ni sobrepassar el nombre previst en aquella. En la modalitat Col·lectius, s'acreditarà que concorren les condicions indicades en l'article 5.3.  
c) S'haurà de disposar d'una pòlissa d'assegurança d'accident, amb caràcter previ a l'inici de l'acció formativa, que s'ajustarà tant al període de duració teoricopràctic de l'acció formativa, com al seu horari diari, i haurà de cobrir els gastos d'accident in itinere, els riscos derivats de les visites de l'alumnat a empreses o altres establiments que s'organitzen en suport al desenrotllament de les accions formatives.  
  
- L'assegurança haurà de cobrir, segons siga el cas, tot el període formatiu i el mòdul de formació pràctica vinculat als certificats de professionalitat.  
- La dita pòlissa haurà de cobrir els danys que en ocasió de l'execució de la formació es produïsquen pels participants, i queda el SERVEF exonerat de qualsevol responsabilitat respecte d'això. A este efecte, la responsabilitat civil davant de tercers es considerarà com a gasto relatiu a l'execució de l'acció formativa.  
- Es podrà optar per subscriure una pòlissa d'assegurances col·lectives, amb les indicacions ja exposades, que cobrisca tot l'alumnat del projecte aprovat.  
- En cap cas, un participant podrà iniciar una acció formativa ni un mòdul de formació pràctica sense que s'haja subscrit la pòlissa d'assegurança d'accidents que haurà de contindre com a mínim les cobertures següents:  
- Defunció per accident.  
- Invalidesa absoluta i permanent per accident.  
- Invalidesa permanent parcial per accident, que serà la que corresponga segons barem.  
- Assistència sanitària per accident amb cobertura equivalent a la de l'assegurança escolar.  
d) Així mateix, quan es tracte d'accions formatives vinculades a l'obtenció d'un certificat de professionalitat:  
- La planificació didàctica.  
- La programació didàctica de cada mòdul formatiu.  
- La planificació de l'avaluació.  
  
Article 17. Realització del curs  
1. Els cursos hauran d'iniciar-se durant l'any 2015 i finalitzar abans del 30 d'abril de 2016, sense que puguen iniciar-se sense la incorporació com a mínim de la meitat de l'alumnat establit en la resolució. Les entitats hauran d'iniciar les accions formatives en el termini d'1 mes des de la data de notificació de la resolució, llevat que per estar impartint formació les aules no estiguen disponibles i en este cas el dit termini es comptarà a partir del moment en què finalitzen les referides accions formatives, data que haurà de ser comunicada al tècnic d'enllaç.  
  
2. L'horari haurà d'organitzar-se de manera que l'estada de l'alumnat en el centre formatiu oscil·le entre quatre i sis hores diàries, de dilluns a divendres, ininterrompudament, llevat que la persona que tinga la direcció del Servici Territorial de Formació per a l'Ocupació autoritze un altre horari. En cap cas podrà autoritzar-se un horari inferior a 20 ni superior a 40 hores setmanals.  
L'horari del mòdul de PPNL/FCT s'adequarà en la mesura que siga possible a les condicions dels centres de treball on es duguen a terme.  
  
3. Si resultara precís disminuir el nombre d'hores del curs, la reducció s'efectuarà per unitats de competència completes quan l'especialitat formativa estiguera estructurada en unitats de competència; si l'especialitat tinguera una altra estructura, la reducció s'efectuarà per mòduls complets. No es considerarà impartit el curs la reducció del qual no s'haja efectuat del mode indicat.  
  
Article 18. Control del desenrotllament del curs  
1. Una vegada iniciada l'acció formativa, l'entitat beneficiària facilitarà el seguiment i control del seu desenrotllament, per al qual, d'acord amb les instruccions que li seran notificades abans de l'inici, aportarà la documentació següent:  
a) Control d'assistència mensual que continga la firma diària de l'alumnat i del professorat assistent.  
b) Comunitat mèdic d'alta i de baixa.  
Es considerarà que l'alumnat causa alta en una acció formativa quan haja tingut una presència efectiva com a mínim de cinc dies lectius.  
  
Quant al règim de baixes i substitucions caldrà ajustar-se al que preveu l'article 29.2.2  
c) Comunicació d'incidències.  
2. Amb un informe previ de la direcció del Servici Territorial de Formació per a l'Ocupació, la persona responsable de la direcció territorial competent en la dita matèria, podrà acordar la suspensió cautelar del desenrotllament de l'acció formativa quan:  
a) Esta no estiga en funcionament.  
b) El personal tècnic docent o l'alumnat no estiguen presents en les sessions presencials en el centre formatiu o en els centres de treball on es desenrotllen el mòdul de PPNL/FCT.  
c) El personal docent no responga al perfil assenyalat en cada un dels respectius programes formatius.  
d) L'alumnat estiga realitzant funcions diferents de la formació o el mòdul de PPNL/FCT.  
e) L'aula, les instal·lacions, el material de consum o els equips i dotacions no es corresponguen amb els aportats per a la inscripció o acreditació.  
f) El nombre de l'alumnat assistent a l'acció formativa siga inferior a la meitat de l'establit en la resolució de concessió.  
g) Concórrega qualsevol altra causa greu que afecte el normal desenrotllament de l'acció formativa.  
3. A sol·licitud de l'entitat beneficiària i amb un informe previ del personal tècnic d'enllaç, la direcció del Servici Territorial de Formació per a l'Ocupació podrà autoritzar qualsevol modificació sobrevinguda en les condicions d'impartició de l'acció formativa de caràcter menor: canvis de calendari, horari, professorat, etc.  
  
Article 19. Avaluació de la qualitat de la formació i certificat a l'alumnat  
1. El personal tècnic d'enllaç i l'alumnat avaluaran per mitjà de l'ompliment de models normalitzats la qualitat dels cursos de formació professional en què participen. Les entitats beneficiàries facilitaran la dita avaluació i seran informades del seu contingut i resultat.  
  
2. La Direcció Territorial competent, prèvia petició telemàtica formulada per les entitats beneficiàries, expedirà el certificat individualitzat d'aprofitament de l'alumnat que haja superat el curs o algun dels seus mòduls, amb detall dels mòduls superats i la seua duració, el mòdul de PPNL/FCT, la seua duració i l'empresa on s'han desenrotllat. Així mateix es consignaran les dades de registre del certificat.  
  
3. Si el curs es correspon totalment o parcialment amb un certificat de professionalitat, s'emetrà a sol·licitud de l'alumnat el Certificat de Professionalitat o l'Acreditació Parcial Acumulable i, si és el cas, el certificat de les unitats formatives que corresponguen. A este efecte el centre que impartisca l'acció formativa presentarà en la direcció territorial competent, en el termini previst en l'article següent, les actes d'avaluació firmades i la documentació a què es referix l'apartat 1 de l'article 20 de l'Orde ESS/1897/2013, de 10 d'octubre, que contindrà els resultats obtinguts en cada un dels mòduls i, si és el cas, unitats formatives del certificat, seguint els mètodes i instruments d'avaluació i el sistema de qualificació i superació de mòduls formatius, establit en els articles 18 i 19 de l'esmentada Orde ESS/1897/2013, de conformitat amb allò que disposa l'article 14 del Reial Decret 34/2008, de 18 de gener, pel qual es regulen els certificats de professionalitat.  
  
  
Article 20. Finalització del curs  
En el termini de 15 dies naturals des de la conclusió del curs, l'entitat presentarà:  
a) Una acta que haurà de contindre l'aprofitament de l'alumnat assistent. S'acompanyarà el justificant d'haver sol·licitat telemàticament el certificat individualitzat d'aprofitament, si és el cas.  
b) En el cas d'incloure el mòdul de PPNL/FCT i amb el vistiplau del personal tutor de l'empresa, la relació nominal de l'alumnat participant, amb el detall individualitzat dels dies i hores d'assistència.  
  
  
CAPÍTOL V  
Del mòdul de pràctiques professionals no laborals o formació en centres de treball (PPNL/FCT)  
  
Article 21. Mòdul de pràctiques professionals no laborals o Formació en centres de treball (PPNL/FCT)  
1. En les especialitats relacionades amb certificats de professionalitat emparats en el Reial Decret 34/2008, de 18 de gener, les PPNL/FCT, tenen caràcter modular i tant la seua duració com el seu desenrotllament i les condicions d'impartició estan regulades en el Reial Decret 34/2008, de 18 de gener, pel qual es regulen els certificats de professionalitat i en l'Orde ESS/1897/2013, de 10 d'octubre, que el desplega, així com en els reials decrets corresponents que regulen cada certificat de professionalitat.  
2. A sol·licitud de l'alumnat interessat, la direcció territorial competent en matèria de formació per a l'ocupació expedirà el certificat d'exempció per a realitzar este mòdul, de conformitat amb l'article 5 bis.4 del Reial Decret 34/2008, i l'article 26.1 de l'Orde ESS/1897/2013, de 10 d'octubre, amb la presentació prèvia de la documentació acreditativa arreplegada en l'apartat 5 de l'article 5 bis, del citat Reial Decret 34/2008.  
  
Article 22. Requisits del centre de treball  
1. El mòdul de PPNL/FCT, que haurà de proporcionar capacitats que han de ser adquirides en un entorn real de treball, es realitzarà en empreses o centres de treball que complisquen les condicions següents, i no es poden desenrotllar en el mateix centre de formació:  
a) No distar el centre de treball més de 30 quilòmetres del centre formatiu, llevat que es justifique la necessitat i siga expressament autoritzada per la direcció del Servici Territorial de Formació per a l'Ocupació.  
b) Tindre una activitat principal pertanyent a sectors no relacionats amb la formació, llevat que l'acció formativa corresponga a l'Àrea Professional de Formació i Educació de la família professional Servicis Socioculturals i a la Comunitat.  
c) Per a la modalitat Col·lectius, s'exceptuen els requisits previstos en els apartats a i b, si bé les empreses o centres de treball hauran d'adequar-se a les necessitats de l'alumnat.  
  
Article 23. Acord de col·laboració  
1. Exclusivament a l'objecte de la realització del mòdul de PPNL/FCT, es necessitarà la subscripció d'un acord entre el representant o responsable del centre formatiu i l'empresa o el representant o responsable del centre de treball, segons model normalitzat inclòs en l'aplicació e-SIDEC.  
2. Els acords subscrits es facilitaran amb anterioritat a l'inici del mòdul de PPNL/FCT al personal tècnic d'enllaç, que els remetrà a la Inspecció Provincial de Treball després de comprovar que complixen tots els requisits.  
  
Article 24. Desenrotllament del mòdul de PPNL/FCT  
1. Abans de l'inici del mòdul de PPNL/FCT, l'entitat haurà d'aportar l'assignació d'alumnes a empreses o centres de treball i el programa formatiu que inclourà un pla de seguiment i visites que permeta al personal tècnic d'enllaç comprovar el seu desenrotllament.  
2. El centre de treball/empresa designarà entre personal qualificat un responsable de la tutoria d'empresa per cada 5 participants o fracció, les funcions del qual seran les següents:  
a) Supervisar i donar suport tècnicament a l'alumnat en el desenrotllament de les pràctiques.  
b) Distribuir les tasques entre l'alumnat.  
c) Col·laborar en l'avaluació de l'alumnat.  
3. Els continguts formatius, que hauran d'ajustar-se al que establix el reial decret que regula el certificat de professionalitat corresponent, hauran de notificar-se a l'alumnat i als representants legals del personal treballador de les empreses on estiga prevista la seua realització. El desenrotllament del mòdul de PPNL/FCT d'un certificat de professionalitat, haurà d'incloure criteris per a l'avaluació, observables i mesurables i arreplegar, almenys, la informació que s'indica en l'annex VIII de l'Orde ESS/1897/2013, de 10 d'octubre, que desenrotlla el Reial Decret 34/2008, de conformitat amb allò que s'ha disposat en l'article 24.  
  
4. En col·laboració amb el responsable de la tutoria d'empresa, el seguiment i l'avaluació de l'alumnat correspondran al professor/a-tutor/a del centre formatiu que haja impartit alguna unitat formativa o mòdul propi de l'especialitat.  
5. Una vegada finalitzat el mòdul de PPNL/FCT, el professor/a-tutor/a emetrà un informe sobre el resultat del pla de seguiment i l'avaluació realitzada, que inclourà una relació dels dies i de les hores de dedicació, i serà certificat per l'entitat beneficiària.  
6. Es procurarà que tot l'alumnat realitze simultàniament el mòdul PPNL/FCT.  
7. El centre de treball o empresa on es desenrotlle el mòdul de PPNL/FCT i les persones responsables de les seues tutories podran sol·licitar del SERVEF un certificat acreditatiu de la seua col·laboració.  
  
  
  
CAPÍTOL VI  
Dels costos subvencionables  
  
Article 25. Costos subvencionables i criteris d'imputació  
1. Els costos subvencionables han de respondre a costos reals, efectivament realitzats, pagats i justificats per mitjà de factures o documents comptables de valor probatori equivalent i que s'hagen realitzat durant el període d'execució de l'actuació.  
2. No es considerarà gasto subvencionable l'IVA o qualsevol altre impost indirecte, quan siga susceptible de recuperació o compensació per l'entitat beneficiària. A estos efectes, quan en les declaracions presentades s'utilitzen regles de prorrata es considerarà que l'entitat ha suportat efectivament com a gasto el percentatge restant de l'última declaració «Resum anual», presentada amb anterioritat a la data de justificació de la subvenció  
3. En cap cas, el cost d'adquisició dels béns i servicis els gastos dels quals siguen subvencionables, podrà ser superior al valor de mercat.  
  
4. L'entitat beneficiària haurà d'adjuntar a la justificació un informe econòmic que fonamente que els costos màxims del projecte presentat s'ajusten al valor de mercat relacionat directament amb la modalitat i formació prevista a impartir. Este informe serà valorat per un equip tècnic de l'òrgan instructor amb la finalitat d'apreciar motivadament si els costos aportats estan d'acord o no amb els valors de mercat, tal com establix l'article 33 de la LGS.  
5. D'acord amb el que preveu l'Orde TAS/718/2008, per la qual es desplega el Reial Decret 395/2007, de 23 de març, pel qual es regula el subsistema de formació professional per a l'ocupació, en matèria de formació d'oferta i s'establixen les bases reguladores per a la concessió de subvencions destinades al seu finançament, seran finançables els costos següents:  
5.1. Costos directes de l'activitat formativa:  
5.1.1. Retribucions del personal docent:  
a) Impartició de classes: les retribucions del personal docent, interns i externs i es poden incloure salaris, assegurances socials, dietes i gastos de locomoció i, en general, tots els costos imputables al dit personal en l'exercici de les activitats d'impartició.  
b) Preparació de classes, tutoria i avaluació: amb el mateix valor hora que l'anterior, els costos de preparació de classes, tutoria i avaluació de l'alumnat participant.  
5.1.2. Gastos de control de la qualitat de la docència: este tipus de gastos només serà elegible si s'ha especificat expressament en el projecte que acompanya la sol·licitud de l'acció formativa i en els mateixos termes. Esta activitat no podrà ser exercida per personal que haja impartit docència en la mateixa acció formativa. Per este subconcepte s'admetrà com a màxim el 5 % de la subvenció concedida.   
Sense que tinga caràcter limitador, es considerarà com a accions de control de la qualitat de la docència les sessions d'autoavaluació per a la millora contínua, l'elaboració de plans de millora, la identificació d'àrees de millora, les enquestes al professorat i a l'alumnat, etc.   
Els costos a què es fa referència en els apartats 5.1.1 i 5.1.2 hauran de presentar-se degudament desglossats per hores dedicades a l'acció a què s'imputen i només s'admetran justificants de pagaments a persones físiques, tant si el servici ha sigut prestat pel personal de la mateixa entitat beneficiària com si s'ha contractat una prestació de servicis professionals amb persones alienes a esta, sense perjuí d'allò que s'ha disposat per a la subcontractació en la modalitat Col·lectius.  
En el cas que el servici es preste per personal propi de l'entitat beneficiària, esta haurà de presentar un informe adjunt a la nòmina del personal que indique el total d'hores dedicades a l'acció formativa, així com el preu per hora, de tal manera que el total de l'import de la nòmina incloga el cost de l'acció formativa.  
5.1.3. Gastos d'amortització d'equips didàctics i plataformes tecnològiques. L'amortització serà calculada amb els criteris acceptats en les normes de comptabilitat. Podrà incloure's el lloguer o l'arrendament financer d'estos, exclosos els interessos, suportats en el període d'execució de les accions formatives.  
5.1.4. Gastos d'adquisició de mitjans i materials didàctics.  
5.1.5. Gastos en béns consumibles empleats en la realització de les accions formatives, incloent-hi el material de protecció i seguretat.  
  
5.1.6. Els gastos dels tres apartats anteriors hauran de presentar-se degudament desglossats per acció formativa i s'imputaran pel nombre de participants en el cas d'ús individual dels equips o plataformes, en qualsevol altre cas s'imputaran per hores d'utilització.  
5.1.7. Gastos de lloguer, arrendament financer, exclosos els interessos, o l'amortització de les aules, els tallers i la resta de superfícies utilitzades en desplegament de l'acció. Els gastos d'amortització es calcularan segons normes de comptabilitat generalment acceptades, i s'aplicarà el mètode d'amortització segons les taules aprovades pel Reglament de l'Impost de Societats. Estos gastos hauran de presentar-se degudament desglossats per acció formativa i s'imputaran pel període de duració de l'acció i l'espai utilitzat en el cas de locals.  
  
5.1.8. Gastos d'assegurances d'accidents dels participants. Estos gastos hauran de presentar-se degudament desglossats per acció formativa i la seua imputació es farà pel nombre de participants.  
5.1.9. Els gastos de publicitat per a l'organització i la difusió de les accions formatives, exclusivament quan hi haja autorització expressa per a això. Estos gastos hauran de presentar-se degudament desglossats per acció formativa.  
5.2. Costos associats de l'activitat formativa:  
5.2.1. Costos de personal de suport (en este apartat s'inclourà l'equip de suport per a la modalitat Col·lectius: personal coordinador, expert i amb altres perfils), tant intern com extern necessaris per a la gestió i l'execució de l'activitat formativa. Per este concepte seran imputables els gastos que es produïsquen tant en el període d'impartició del curs com en els 30 dies anteriors al seu inici i els 30 dies posteriors a la seua finalització. L'entitat beneficiària aportarà, d'acord amb les instruccions que li seran comunicades abans de l'inici de l'acció formativa, control d'assistència amb comunitat d'horaris al personal de suport.  
  
5.2.2. Gastos financers directament relacionats amb l'activitat subvencionada que resulten indispensables per a l'adequada preparació o execució d'esta. No seran subvencionables els interessos deutors dels comptes bancaris.  
5.2.3. Altres costos: llum, aigua, calefacció, missatgeria, correu, neteja i vigilància, i altres costos, no especificats anteriorment, associats a l'execució de l'activitat formativa.  
5.2.4. Els costos associats hauran d'imputar-se per l'entitat beneficiària a l'activitat subvencionada en la part que raonablement corresponga d'acord amb principis i normes de comptabilitat generalment admeses i, en tot cas, en la mesura que estos costos corresponguen al període en què efectivament es va realitzar l'activitat.  
La suma dels costos associats no podrà superar el 10 per cent dels costos de l'activitat formativa, excepte accions formatives vinculades directament a la posada en marxa de les especialitats considerades com a accions prioritàries o vinculades a àrees, així mateix, considerades prioritàries, de conformitat amb el que establix l'article 1.2, d'esta orde, i en este cas podrà ampliar-se este percentatge fins al 15 per cent dels dits costos. Igualment este percentatge podrà ampliar-se fins al 15 per cent dels dits costos quan l'entitat beneficiària de la subvenció no subcontracte la realització de la dita activitat.  
  
  
  
CAPÍTOL VII  
Procediment de justificació i pagament de la subvenció  
  
Article 26. Regles i forma de justificació  
1. La justificació de la subvenció seguirà les regles següents:  
a) En el cas de retribucions al personal docent es detallaran les dades personals, titulació, mòduls impartits, nombre d'hores i la quantitat abonada en concepte de salari en relació amb les hores d'impartició de les accions formatives, avaluacions periòdiques de l'alumnat, preparació de classes i tutoria.  
b) S'admetran gastos de persones o entitats vinculades a l'entitat beneficiària. Als dits efectes es considerarà que hi ha vinculació quan concórrega alguna de les circumstàncies arreplegades en l'article 16.3 del Text Refós de la Llei de l'Impost sobre Societats, aprovat pel Reial Decret Legislatiu 4/2004, de 5 de març. En tot cas s'aportarà una declaració responsable i es manifestarà la concurrència o no de les referides circumstàncies i en cas afirmatiu s'acompanyarà un informe justificatiu del mètode utilitzat per a la determinació del valor normal de mercat d'acord amb el que preveu el número 4 del mateix article.  
  
c) El compromís voluntari d'inserció adquirit en els termes de l'article 2.6 d'esta orde s'acreditarà aportant la còpia del contracte formalitzat. En el cas que s'aporten altes en el règim especial de persones treballadores autònomes o com a persones sòcies en una cooperativa de treball associat per a justificar la inserció realitzada, s'acompanyarà d'una declaració responsable i personal de l'alumnat inserit, amb una breu descripció de l'activitat, el domicili on es desenrotlla i l'acceptació de l'obligació d'aportar la documentació fiscal acreditativa que li siga requerida, que en cas de no aportar-se suposarà incompliment del compromís i la corresponent minoració de l'ajuda, sense perjuí de les responsabilitats que pogueren recaure tant a l'alumnat com a l'entitat beneficiària.  
d) Als efectes del que preveu l'article 73 del RLGS, haurà de constar en els justificants originals, independentment de l'obligatorietat de l'aportació a l'Administració en primera instància d'acord amb el sistema de justificació aplicable, el número d'expedient i la quantia imputada. La dita dada s'incorporarà per l'entitat beneficiària per mitjà d'estampillat sobre l'original del document. Una vegada estampillat, en el cas que hagen d'aportar-se, seran vàlides les còpies compulsades d'estos.  
e) El compte justificatiu haurà de presentar-se en el termini màxim de 2 mesos des de la data de finalització de l'acció formativa subvencionada. Hauran d'acompanyar esta, si és el cas, la còpia dels contractes que acrediten el compliment del compromís d'inserció junt amb els documents acreditatius de les altes en la Seguretat Social, i són vàlides en este últim cas les altes en el règim especial de persones treballadores autònomes, i l'alta com a persona sòcia en una cooperativa de treball associat.  
Transcorregut el dit termini sense que s'haguera efectuat la presentació de la indicada documentació, el servici territorial de formació per a l'ocupació corresponent aplicarà el que s'ha previst per a estos casos en el RLGS.  
f) La subvenció màxima a percebre per l'entitat no podrà superar, en cap cas, la quantitat que resulte després de l'aplicació de les minoracions corresponents.  
g) No s'acceptaran factures corresponents a exercicis diferents de l'any o anys en què es desenrotlle l'acció formativa.  
h) Els gastos hauran de respondre a la naturalesa de l'activitat subvencionada, i hauran d'haver sigut efectivament pagats amb anterioritat a la finalització del període de justificació.  
i) Els pagaments es justificaran, en tot cas, per mitjà del pertinent comprovant de transferència, assentament bancari o càrrec en compte.  
j) Quan procedisca s'haurà d'aportar en els mateixos terminis i junt amb la resta de la documentació justificativa l'última declaració «Resumen anual», de l'IVA, model 390, presentada.  
2. En tot cas els gastos es justificaran per mitjà de la presentació d'un compte justificatiu, d'acord amb el que s'ha assenyalat en l'article 72 del RLGS, a través de l'aplicació e-SIDEC.  
El dit compte justificatiu haurà de contindre la documentació següent:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades;  
b) Una memòria econòmica justificativa del cost de les activitats realitzades, que contindrà la documentació relacionada a continuació, així com l'informe econòmic a què fa referència l'article 25.4, i el d'hores dedicades a què es referix el 54.0.3.6, si és el cas:  
1) Una relació classificada dels gastos de l'activitat, amb indicació de la persona creditora i del document, el seu import, la data d'emissió i la data de pagament, així com la quantia imputada, si és el cas.  
2) Les factures, nòmines, TC1 i TC2, etc. o documents de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.  
3) Indicació dels criteris de repartiment dels costos incorporats a la relació de gastos abans citada, que haurà de contindre prou nivell de detall perquè els corresponents justificants puguen ser considerats vàlids;  
4) Una relació detallada d'altres ingressos que hagen finançat l'activitat subvencionada amb indicació de l'import i la procedència;  
5) Els tres pressupostos que, en aplicació de l'article 31.3 de la LGS, haurà d'haver sol·licitat el beneficiari, sense perjuí del que disposa la disposició addicional quinta de la Llei 43/2006, de 29 de desembre, per a la millora del creixement i de l'ocupació;  
6) En cas de subcontractació, la justificació de l'acció formativa es realitzarà per mitjà de la facturació de l'entitat subcontractada a l'entitat beneficiària. Esta facturació arreplegarà el cost total dels conceptes subvencionables subcontractats i haurà de descriure l'import imputat en cada un d'eixos conceptes, amb l'excepció que quan es justifiquen gastos de personal (docència, control, selecció, personal directiu i administratiu, etc.), haurà de detallar-se el nom del docent, director, etc., així com les hores dedicades al projecte i el preu per hora que s'establisca. Les factures hauran d'estar pagades.  
L'entitat beneficiària aportarà els diferents documents justificatius (nòmines, factures, etc.) de l'entitat subcontractada que suporten els gastos declarats en la factura original per cada un dels conceptes declarats, de tal forma que l'òrgan gestor puga cerciorar-se que es complix el que preveu l'article 31.1 LGS, relatiu al fet que en cap cas el cost d'adquisició dels gastos subvencionables podrà ser superior al valor de mercat. D'estos documents haurà d'aportar-se, així mateix, l'acreditació del pagament d'estos, en suport paper.  
7) Dins del mateix termini, l'entitat haurà de procedir a l'ingrés dels romanents no aplicats en el compte número ES68-3484-5285-42-5045858771, del BSCH (Banco Santander Central Hispano) a favor del SERVEF, i acreditar-ho davant del mateix òrgan amb la identificació del número d'expedient.  
8) Identificació del subcompte d'ingressos on es comptabilitza la subvenció concedida. Relació de subcomptes de gastos utilitzats per a la gestió de la subvenció.  
En el cas d'entitats subjectes a comptabilitat pública, s'aportarà la identificació en el sistema comptable dels projectes d'ingressos i gastos pels quals s'efectua la comptabilització de la subvenció.  
3. Sense perjuí d'allò que s'ha previst amb caràcter general en la LGS en matèria d'infraccions i sancions, i en particular quant als supòsits en què la conducta poguera ser constitutiva de delicte, la falsedat de les dades contingudes en el compte justificatiu de gastos comportarà la pèrdua del dret al cobrament de la subvenció d'acord amb el que preveu l'article 29.3 d'esta orde.  
  
Article 27. Pagament de les subvencions  
1. Amb la sol·licitud prèvia podrà avançar-se a l'entitat beneficiària fins al 50 % de l'import de l'ajuda concedida, sempre que l'articulat de la Llei de Pressupostos de la Generalitat, per a l'exercici 2015, permeta anticipar este percentatge, i amb la presentació prèvia de l'aval bancari corresponent a favor del Servici Valencià d'Ocupació i Formació, per l'import de la bestreta, excepte els supòsits d'exempció de la dita obligació legalment establits. Per a això, haurà de disposar d'un compte bancari específic al qual es transferirà l'import de la bestreta. El compte aportat en el document de domiciliació bancària presentat amb la sol·licitud servirà a l'esmentat objecte.  
El beneficiari haurà de depositar la garantia en el servici territorial de la Conselleria d'Hisenda i Administració Pública corresponent. Una vegada obtinguda la carta de pagament acreditativa del depòsit, haurà de ser presentada pel beneficiari en el servici territorial de formació per a l'ocupació corresponent com a requisit previ i indispensable per al pagament anticipat.  
Les garanties es cancel·laran per acord de l'òrgan concedent en els casos següents:  
- Una vegada comprovada la conformitat de l'adequada justificació de la bestreta.  
- Quan s'hagueren reintegrat les quantitats anticipades.  
2. La justificació i el pagament de la subvenció es faran efectius al finalitzar l'acció subvencionada, amb la comprovació prèvia del compte justificatiu i posterior proposta de pagament de la direcció territorial competent en matèria de formació per a l'ocupació.  
3. Amb caràcter previ al cobrament l'entitat beneficiària haurà d'acreditar, per mitjà de declaració responsable, que està al corrent de les obligacions per reintegrament de subvencions, en virtut del que preveu l'article 34.5 de la Llei 38/2003, de 17 de novembre, General de Subvencions.  
Article 28. Rendiments financers  
D'acord amb l'article 19.5 de la LGS, els rendiments financers que es generen pels fons lliurats a les entitats beneficiàries no incrementaran l'import de la subvenció concedida, en raó de la seua escassa quantia i de la dificultat de la seua aplicació a les activitats subvencionades i del seu seguiment i control.  
  
  
CAPÍTOL VIII  
Causes de minoració i reintegrament  
  
Article 29. Causes de minoració o reintegrament de subvencions  
1. Procedirà la minoració de la subvenció i, si és el cas, el reintegrament total o parcial de la quantitat anticipada, quan s'incórrega en algun dels supòsits previstos en l'article 37 de la LGS.  
2. Els incompliments parcials que no afecten les característiques essencials del projecte determinaran la minoració proporcional i, si és el cas, el reintegrament de la subvenció que es liquidarà seguint les fases següents:  
2.1. Falta d'impartició de la totalitat de les hores lectives aprovades per resolució: determinarà la minoració proporcional de la subvenció concedida.  
2.2. Baixes de l'alumnat: les minoracions per este concepte es practicaran sobre tots els costos finançables, a excepció dels relatius a la docència i control de qualitat d'esta. Una vegada finalitzat el període de substitució de l'alumnat previst en la lletra a) d'este apartat no es minorarà la subvenció per baixes de l'alumnat desempleat com a conseqüència de la seua contractació o inserció laboral, o de l'alumnat ocupat a causa d'una modificació de les seues condicions de treball.  
Sense perjuí de l'anterior, la diferència numèrica entre l'alumnat establit en la resolució de concessió i l'alumnat que finalitze el curs determinarà la minoració proporcional de la subvenció resultant una vegada practicada, si és el cas, la minoració per hores, i tenint en compte el següent:  
a) Abans d'arribar al 25 % de la duració de l'acció formativa, l'entitat podrà incorporar nou alumnat fins a completar el nombre que fixe la resolució de concessió, i substituir les baixes amb noves altes. Quan es tracte d'accions formatives dirigides a l'obtenció de certificats de professionalitat, únicament s'admetrà la substitució, sempre que no s'haja superat el dit percentatge, si es produïx durant els primers cinc dies lectius des de l'inici de l'acció formativa corresponent al certificat de professionalitat. Si es produïren abandons amb posterioritat s'admetran desviacions per acció formativa de fins a un 10 % del nombre de participants que les hagueren iniciat.  
b) Es considerarà que l'alumnat ha finalitzat l'acció formativa quan haja assistit almenys al 75 % de la seua duració.  
c) No s'efectuarà minoració per la baixa de fins a tres participants de l'alumnat que en el moment de realitzar el mòdul de PPNL/FCT no tinguen preparació suficient, apreciada pel personal tècnic d'enllaç.  
2.3. Incompliment del compromís d'inserció laboral assumit voluntàriament en totes les modalitats. S'efectuarà una minoració de manera proporcional al grau d'incompliment de fins al 50 % de l'import que resulte després d'aplicar, si és el cas, les minoracions per hores i alumnat. A estos efectes, es considerarà complit el compromís d'inserció d'un alumne quan es produïsca després del 75 % de la duració de l'acció formativa.  
2.4. Justificació insuficient dels gastos subvencionats, inclosos els corresponents al control de la qualitat de la docència.  
3. Sense perjuí del que preveu la LGS en matèria d'infraccions i sancions administratives, seran causes específiques per a declarar la pèrdua del dret al cobrament de la subvenció concedida i, si és el cas, de reintegrament d'esta:  
a) La falta de comunicació de l'inici de les accions formatives en el termini i forma previstos en l'orde.  
b) Qualsevol altre motiu que perjudique el fi últim pel qual la subvenció haja sigut concedida. En el supòsit previst en l'article 2.4 d'esta orde, es considerarà com a fi últim pel qual s'ha atorgat la subvenció, que el 100 % de les persones participants en les dites accions formatives puguen completar el certificat de professionalitat corresponent, del qual hauran de tindre superats un o més mòduls i/o unitats formatives.  
c) La falsedat de les dades contingudes en el compte justificatiu de gastos.  
d) Incompliment de les condicions establides per a la subcontractació.  
  
  
TÍTOL II  
De les ajudes a l'alumnat desempleat en concepte   
de transport, beques, manutenció i allotjament  
  
Article 30. Persones beneficiàries i terminis de presentació de sol·licituds  
L'alumnat desempleat que participe en les accions formatives subvencionades a càrrec de la línia pressupostària T0218000 del capítol IV del subprograma pressupostari 322.52 Formació i Qualificació Professional, que haja superat amb èxit els mòduls propis de l'especialitat principal, excepte en el cas arreplegat en l'article 5.3.b d'esta orde en què no s'exigirà este requisit, podrà sol·licitar les ajudes establides en este títol d'acord amb les condicions següents:  
  
1.Alumnat desempleat d'accions formatives desenrotllades a l'empara de la convocatòria de 2014 en relació amb totes les ajudes a l'alumnat que pogueren acollir-se a esta, la data prevista de finalització de la qual d'acord amb la documentació d'inici de curs presentada per l'entitat, siga posterior al 31 d'octubre de 2014 o el dret a l'ajuda de la qual poguera generar-se després de la dita data com a conseqüència de la realització del mòdul de PPNL/FCT o PNL, les sol·licituds es presentaran en el termini d'un mes comptador des de l'endemà de la publicació d'esta orde; no obstant això, si el dret pot generar-se després de la publicació com a conseqüència de la realització del mòdul de PPNL/FCT, el termini d'un mes es comptarà a partir de la incorporació al mòdul de PPNL/FCT.  
2.Alumnat desempleat d'accions formatives desenrotllades a l'empara d'esta convocatòria 2015, la data prevista de finalització del qual, d'acord amb la documentació d'inici de curs que ha de presentar l'entitat, siga anterior a l'1 de novembre de 2015, les sol·licituds es presentaran en el termini d'un mes comptador de la data d'incorporació de l'alumnat a l'acció formativa.  
En el cas que les accions formatives s'hagueren iniciat amb anterioritat a la publicació d'esta orde, el termini serà d'un mes comptador des de l'endemà de la publicació d'esta orde.  
En ambdós casos, si el dret a l'ajuda poguera generar-se amb posterioritat, com a conseqüència de la realització del mòdul de PPNL/FCT, el termini d'un mes es comptarà des de la data d'incorporació de l'alumnat a esta.  
3.L'alumnat desempleat de les accions formatives desenrotllades a l'empara d'esta convocatòria 2015 la data prevista de finalització de les quals, d'acord amb la documentació d'inici de curs que ha de presentar l'entitat, siga posterior al 31 d'octubre de 2015 o el dret d'estos a l'ajuda puga generar-se després de la dita data com a conseqüència de la realització del mòdul de PPNL/FCT, presentarà les sol·licituds en el termini que determine la convocatòria corresponent al pròxim exercici.  
  
  
Article 31. Quantia de les ajudes  
1. L'alumnat desempleat a què fa referència l'article anterior podrà accedir a les ajudes següents:  
1.1. Ajuda en concepte de transport: si el curs s'impartix en un nucli de població distant almenys 6 quilòmetres del nucli de població on, segons la demanda d'ocupació, l'alumnat tinga la residència, l'ajuda ascendirà a 0,19 - per quilòmetre, amb un límit de 20 - per dia realment assistit. La distància es determinarà per mitjà del Mapa Oficial de Carreteres del Ministeri de Foment.  
1.2. Ajuda en concepte de manutenció: si l'assistència al curs, en horari de matí i vesprada, requerix un desplaçament de com a mínim 50 quilòmetres, l'ajuda ascendirà a 9,70 - per dia realment assistit.  
1.3. Ajuda en concepte d'allotjament i manutenció: si l'assistència al curs, en horari de matí i vesprada, requerix un desplaçament de com a mínim 100 quilòmetres, l'ajuda ascendirà a 66.90 euros per dia lectiu.  
  
1.4. Ajuda per discapacitat: l'alumnat amb una discapacitat igual o superior al 33 % tindrà dret així mateix a una ajuda en concepte de beca de 6,40 euros per dia realment assistit.  
2. El dret a les ajudes es generarà indistintament per l'assistència a l'acció formativa en el centre de formació o com a conseqüència de la realització del mòdul de PPNL/FCT.  
3. Les ajudes se subjectaran al règim següent:  
a) L'ajuda en concepte de transport és compatible amb qualsevol altra; no obstant això, quan concórrega amb l'ajuda en concepte d'allotjament i manutenció, l'ajuda serà pels desplaçaments inicial i final.  
  
b) L'ajuda en concepte d'allotjament i manutenció requerirà l'aportació de la factura de l'hostalatge.  
c) Les ajudes en concepte de manutenció i en concepte d'allotjament i manutenció són incompatibles entre si.  
d) L'ajuda per discapacitat és compatible amb qualsevol altra.  
4. La quantia de l'ajuda es determinarà en funció dels dies realment assistits, després de la verificació prèvia que es complixen els requisits establits, a la vista de la documentació justificativa presentada per l'entitat impartidora del curs.  
Així mateix, la situació de l'alumnat en el moment d'incorporar-se a l'acció formativa serà la tinguda en compte per a verificar el compliment dels requisits.  
  
Article 32. Sol·licituds i documentació  
1. La concessió de les ajudes requerirà la presentació per l'alumnat de la sol·licitud en model normalitzat davant de la direcció territorial competent en matèria de formació per a l'ocupació amb caràcter preferent, sense perjuí de poder fer-ho en qualsevol altra forma prevista en l'article 38.4 de la LRJPAC.  
2. Les sol·licituds hauran d'acompanyar-se de la documentació següent:  
a) Document de domiciliació bancària segons model normalitzat, si no haguera sigut aportat amb anterioritat.  
b) En el supòsit d'alumnat amb discapacitat, certificat de l'òrgan administratiu competent.  
c) Declaració de no estar sotmés a cap de les circumstàncies previstes en l'article 13 apartats 2 i 3, i en el 34 apartat 5 de la Llei 38/2003, de 17 de novembre, General de Subvencions. Quan l'import de les ajudes, en conjunt, no supere la quantia de 1.800 euros per concepte i any s'exonera de la presentació dels certificats previstos en l'article 8.3 d'esta orde, d'acord amb el que establix l'article 3.5 de l'Orde de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris l'exigència prevista en l'article 47.7 del Text Refós de la Llei d'Hisenda Publica de la Generalitat Valenciana.  
  
  
Article 33. Resolució  
La direcció general competent en matèria de formació per a l'ocupació, per delegació de la Direcció General del SERVEF, dictarà la resolució procedent en el termini de 3 mesos comptadors des de la finalització del termini de presentació de sol·licituds. Transcorregut el dit termini sense que s'haja dictat i notificat resolució expressa, s'entendrà desestimada la pretensió per silenci administratiu, sense perjuí que subsistisca l'obligació legal de resoldre sobre la petició formulada.  
  
Article 34. Pèrdua del dret a l'ajuda  
1. Es perdrà el dret a percebre l'ajuda quan s'incomplisquen les obligacions o s'incórrega en alguna de les causes d'exclusió previstes per a l'alumnat.  
2. Si amb motiu de la seua contractació o inserció laboral acreditada en els termes de l'article 26 l'alumnat causara baixa en les accions formatives que es desenrotllen basant-se en esta convocatòria, persistirà el dret a l'ajuda pels dies realment assistits sempre que concórrega la resta de condicions exigides per la convocatòria.  
  
  
  
  
  
  
DISPOSICIONS ADDICIONALS  
  
Primera  
L'eficàcia de la present convocatòria queda condicionada a l'existència de crèdit adequat i suficient en el pressupost de la Generalitat per a l'exercici 2015.  
Estes ajudes es finançaran a càrrec del capítol 4, codi de línia T0218000 del subprograma 322.52, Formació i Qualificació Professional, per un import total de 14.580.845,77 ?, d'acord amb la distribució següent:  
  
1. Per a la modalitat Formació per a la Inserció, s'assigna una quantia de 24.499.99996 - amb la distribució territorial següent:  
Alacant 9.304.524,93 -  
Castelló 2.961.446,42 -  
València 71.053.489,42 -  
  
2. Per a la modalitat de Formació Modular Transversal s'assigna una quantia de 4.500.000 - amb la distribució territorial següent:  
Alacant 1.709.100,00 -  
Castelló 544.050,00 -  
València 2.246.850,00 -  
  
3. Per a la modalitat Col·lectius s'assigna un quantia de 2.500.000 ?, que es distribuirà provincialment en funció de la desocupació registrada.  
4. Per a les ajudes a l'alumnat s'assigna un quantia d'1.862.029,00 ?.  
  
Atés que es preveu en el projecte de Llei de Pressupostos de la Generalitat per a l'exercici 2015 que les ajudes regulades en la present orde estiguen finançades amb fons la distribució dels quals es realitza a través d'una conferència sectorial, la concessió d'estes estarà condicionada al fet que l'òrgan competent de l'Administració de l'Estat haja realitzat les actuacions o dictat els actes administratius que permeten assegurar l'efectivitat de la transferència de fons afectats.  
  
  
Segona  
La Direcció General del SERVEF informarà el Consell Valencià de Formació Professional de les subvencions concedides a l'empara d'esta orde.  
  
Tercera  
En allò no previst en esta orde seran aplicables el Reial Decret 395/2007, de 23 de març, pel qual es regula el subsistema de formació professional per a l'ocupació; l'Orde TAS/718/2008, de 7 de març, que el desplega en matèria de formació d'oferta i establix les bases reguladores per a la concessió de subvencions públiques destinades al seu finançament; el Reial Decret 34/2008, de 18 de gener, pel qual es regulen els certificats de professionalitat i l'Orde ESS/1897/2013, de 10 d'octubre, que el desplega; la LGS; el RLGS; i el Text Refós de la Llei d'Hisenda Pública de la Generalitat aprovat pel Decret Legislatiu de 26 de juny de 1991, del Consell de la Generalitat.  
  
Quarta  
Les ajudes a la formació regulades en esta orde són compatibles amb el mercat comú en aplicació de l'article 107.1 del Tractat de Funcionament de la Unió Europea i queden dispensades de l'obligació de notificació establida en l'article 108.3 del Tractat i de comunicació d'acord amb el que preveu l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
En relació amb la subvenció d'accions formatives per a persones ocupades, estes accions van dirigides a tots els sectors d'empreses o produccions sense discriminació. Quant a l'eventual avantatge que poguera beneficiar les entitats prestadores de les accions formatives, la compensació per la realització d'estes no suposa un avantatge econòmic per a l'entitat prestadora del servici, que es realitza en condicions normals de mercat i es fa a preus de referència de mercat.  
  
Quinta  
Als efectes de determinar el grau de discapacitat dels participants s'aplicaran els criteris establits en la disposició addicional tercera del Reial Decret 357/1991.  
D'acord amb l'article 4 del Reial Decret Legislatiu 1/2013, de 29 de novembre, pel qual s'aprova el Text Refós de la Llei General de Drets de les Persones amb Discapacitat i de la seua inclusió social, tindran la consideració de persones amb discapacitat aquelles a les quals se'ls haja reconegut un grau de discapacitat igual o superior al 33 per cent. Es considerarà que presenten una discapacitat en grau igual o superior al 33 per cent les persones pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, i les persones pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat. L'acreditació del grau de discapacitat es realitzarà en els termes establits reglamentàriament i tindrà validesa en tot el territori nacional.  
  
  
Sexta  
El que disposa la present orde serà d'aplicació supletòria, excepte pel que fa al règim de subvencions a les entitats beneficiàries, a les accions formatives que en matèria de formació per a l'ocupació impartisquen els centres propis de formació i els centres integrats públics de formació professional de la Generalitat.  
  
  
DISPOSICIONS FINALS  
  
Primera  
Es faculta la Direcció General del SERVEF per a dictar totes les instruccions i adoptar les mesures que considere oportunes per a l'execució i l'aplicació d'esta orde; així com per a modificar els terminis i els termes que s'hi establixen, quan concórreguen circumstàncies degudament motivades que ho aconsellen; l'esmentada modificació de terminis quan tinga caràcter general haurà de publicar-se en el DOCV.  
Així mateix se'l faculta perquè mitjançant una resolució que serà publicada en el DOCV, puga, sense necessitat d'obrir un nou termini de presentació de sol·licituds, incrementar les dotacions econòmiques inicialment previstes i redistribuir els crèdits, i perquè per causes justificades com ara l'adequada execució del programa puga obrir una fase addicional a les previstes en l'article 12.5, que es resoldrà a nivell provincial i a la qual s'aplicarà el mòdul econòmic multiplicat per 0,9.  
  
  
Segona  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
Contra este acte, que poda fi a la via administrativa, podran les persones interessades interposar recurs contenciós administratiu en el termini de dos mesos comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant d'este òrgan en el termini d'un mes computat en els termes ja mencionats, d'acord amb els articles 116 i 117 de la LRJPAC, sense perjuí de la interposició de qualsevol altre recurs que consideren pertinent.  
  
València, 30 de desembre de 2014  
  
El conseller d'Economia, Indústria, Turisme i Ocupació  
Máximo Buch Torralva  
  
  
  
ANNEX I  
  
CONDICIONS A VERIFICAR EN LA FASE D'INSTRUCCIÓ COMUNES A TOTES LES MODALITATS:  
El personal del Servici Territorial de Formació per a l'Ocupació, comprovarà:  
PS Documentació presentada dins del termini. Així mateix comprovaran que la dita documentació és correcta o, si és el cas, que ha sigut completada o han sigut esmenats els possibles defectes.  
NJ L'entitat complix els requisits exigits en esta orde per a ser beneficiària.  
AR L'entitat complix els requisits exigits en la LGS per a ser beneficiària de la subvenció sol·licitada.  
NA Nombre d'alumnat sol·licitat. El nombre d'alumnat sol·licitat per l'entitat s'adequa a allò que s'ha exigit per l'orde, així com al que establix la inscripció o acreditació de l'aula a utilitzar.  
EA Especialitat adequada. L'acció formativa s'adequa a allò que s'ha exigit, segons la modalitat sol·licitada, a la programació establida en els annexos II, III, IV i especialitats d'alta en el fitxer d'especialitats del SEPE vigents en data 1 de gener de l'exercici de convocatòria.  
  
EH Especialitat inscrita o acreditada. L'entitat està inscrita o acreditada per a l'especialitat formativa sol·licitada i, si és el cas, l'especialitat complementària corresponent, abans de la finalització dels terminis establits en l'orde per a les diferents modalitats.  
PD Personal docent. El personal docent proposat complix els requisits mínims exigits pel programa de l'especialitat respecte del nivell acadèmic o titulació i, a més, posseïx una formació metodològica de 100 hores com a mínim. En el cas de formació certificable, haurà de complir els requisits exigits en l'article 13 del Reial Decret 34/2008, de 18 de gener, així com els específics del corresponent certificat, si és el cas.  
  
AH Accions per aula. L'acció formativa sol·licitada no supera el nombre de 4 accions sol·licitades per aula de teoria inscrita o acreditada independentment de les especialitats inscrites o acreditades en una mateixa aula. Si les supera es denegarà l'excés.  
  
EXCLUSIVA MODALITAT FORMACIÓ PER A LA INSERCIÓ:  
NS Nombre de sol·licituds. L'acció formativa no supera la 3a sol·licitud de numerals no inclosos en l'annex II corresponents a la comarca de l'entitat sol·licitant. Si supera este límit es denegarà l'excés.  
  
EXCLUSIVES MODALITAT COL·LECTIUS:  
CA Col·lectiu destinatari adequat. Comprovació que l'acció formativa està dirigida a un dels col·lectius que s'establixen en l'orde per a esta modalitat.  
AP Nombre de sol·licituds per província. S'establix una limitació de 3 sol·licituds per entitat i província. Es procedirà a la denegació de les accions formatives que superen este límit.  
SB Subcontractació. S'establix una limitació de 3 accions per entitat subcontractada en cada província. Es procedirà a la denegació de les accions formatives que superen este límit.  
  
FASE DE VALORACIÓ  
CRITERIS DE VALORACIÓ  
L'òrgan col·legiat valorarà per a les modalitats regulades en esta convocatòria:  
A) Adequació de l'oferta formativa a les accions/àrees prioritàries reflectides en els annexos II, III i IV.  
AO) Adequació de l'oferta formativa  
1) Per a la modalitat Formació per a la Inserció  
Este criteri s'integra per l'adequació de les sol·licituds a les accions/àrees prioritàries determinades en l'annex II, per mitjà del seguiment de l'orde de fases previst en l'article 12.5 de l'orde per a la resolució dels expedients.  
2) Per a les modalitats Formació Modular Transversal i Col·lectius.  
Este criteri s'integra per l'adequació de les sol·licituds a les accions/àrees prioritàries determinades en els annexos III i IV:  
- Si l'especialitat sol·licitada està inclosa com a prioritària en el corresponent annex segons la modalitat: 20 punts  
- Si no hi està inclosa: 0 punts  
  
B) En relació amb la capacitat acreditada pel centre o entitat sol·licitant per a desenrotllar la formació, es tindran en compte els aspectes següents:  
  
BE Baremació EFO  
Es puntuarà les entitats en funció de la mitjana aritmètica resultant dels valors obtinguts en les enquestes EFO, corresponents a les accions formatives desenrotllades per l'entitat en la programació de l'exercici 2012 i les dades disponibles fins a la data de publicació d'esta orde per a les de la programació de l'exercici 2013, segons la fórmula següent:  
  
Puntuació EFO x 3,75  
En el cas que l'entitat no haja realitzat durant els mencionats exercicis cap acció formativa o no es dispose de les dades se li atorgarà una puntuació absoluta de 7,5 punts. L'obtenció d'una puntuació absoluta inferior a 7,5 punts en este apartat determinarà la denegació de l'acció formativa sol·licitada.  
  
BT Baremació EFOTEC  
Es puntuarà les entitats en funció de l'avaluació resultant dels qüestionaris EFOTEC, seguint els mateixos criteris establits per a la baremació EFO.  
  
NC Normes de qualitat  
Es valoraran en este apartat els certificats que acrediten la gestió de la qualitat en el desenrotllament de la formació i el tractament de dades, amb la puntuació següent:  
- Per estar en possessió d'un certificat de qualitat en vigor, JQV0438 o EFQM (certificat d'Excel·lència Europea 200 + o superior), l'abast del qual incloga l'activitat en matèria de formació professional per a l'ocupació: 8 punts.  
- Per estar en possessió de Certificat SGSI de seguretat de la informació (ISO 27659): 2 punts.  
Els punts assignats per cada certificat de qualitat seran acumulatius fins al màxim de 10 punts.  
Experiència centre  
En este apartat es valorarà l'experiència del centre en l'exercici d'activitats relacionades amb la formació i l'ocupació, fins a un màxim de 5 punts. S'atorgaran 1,25 punts per cada una d'estes, en cas contrari, es puntuarà amb 0 punts·  
- Acredita haver impartit en els dos exercicis anteriors cicles formatius de formació professional del sistema educatiu, per estar autoritzada per la conselleria competent en matèria d'educació de conformitat amb el Reial Decret 332/1992.  
- Acredita experiència en la impartició de formació d'oferta en les dos últimes convocatòries publicades pel Servici Públic d'Ocupació estatal, i aporta les resolucions de concessió corresponents.  
- Acredita experiència en la impartició de formació d'oferta, no finançada amb fons públics, autoritzada per la direcció general competent en matèria de formació professional per a l'ocupació, en els dos últims exercicis.  
- Acredita estar autoritzada com a agència de col·locació.  
Grau d'execució  
S'atorgarà un màxim de 10 punts a aquelles entitats que a càrrec de la convocatòria immediatament anterior hagueren executat la totalitat de les actuacions subvencionades i a aquelles que no hagueren sigut beneficiàries de subvenció en esta:  
- Esta puntuació es reduirà en 1 punt per cada actuació en què s'haguera presentat la renúncia a l'execució de la subvenció concedida en un termini posterior al de 15 dies naturals des de la notificació d'esta.  
  
- Es reduirà en 2 punts quan l'actuació no s'haguera iniciat a data 31 de desembre de 2014 i tampoc s'haguera presentat renúncia a l'execució de la subvenció concedida.  
- Es reduirà així mateix en 3 punts per cada actuació iniciada en termini, en la qual no es detecte continuïtat en l'execució al mes d'haver-se iniciat.  
CH Centre inscrit o acreditat  
En la modalitat Col·lectius, es valorarà positivament amb 20 punts, l'entitat sol·licitant que no subcontracte la impartició de l'acció formativa per ser un centre inscrit o acreditat per a l'especialitat sol·licitada abans de la finalització del termini de presentació de sol·licituds.  
C) En relació amb la valoració tècnica de les accions formatives sol·licitades, es tindran en compte els aspectes següents:  
GI Grau d'inserció o contractació  
La seua puntuació es determinarà a través de la inserció o contractació laboral derivada de les gestions realitzades per l'entitat mesurada sobre l'alumnat finalitzat en cada una de les accions formatives aprovades a l'entitat en els exercicis 2012 i 2013, amb caràcter proporcional amb un màxim de 25 punts.  
  
Aquelles entitats que voluntàriament vulguen aportar dades sobre inserció o contractació de l'alumnat que haja finalitzat accions formatives dels exercicis referits en el paràgraf anterior sense compromís formal d'inserció, hauran d'adjuntar a les sol·licituds d'ajuda per a l'exercici actual, les còpies de contractes laborals realitzats després de la finalització del curs.  
Els contractes, per a acreditar la inserció, hauran de ser a jornada completa setmanal i de duració igual o superior a tres mesos o període de treball real equivalent en el cas de contractacions a temps parcial, independentment de l'activitat que es tracte.  
Este criteri es valorarà considerant el percentatge de l'alumnat inserit o contractat sobre el finalitzat en totes les accions formatives impartides per l'entitat durant els exercicis esmentats anteriorment.  
S'obtindrà amb la fórmula següent:  
  
Total alumnat inserit o contractat per l'entitat x 25  
Total alumnat finalitzat per l'entitat   
  
  
El resultat s'ajustarà a dos decimals, sense arredoniment.  
  
CI Compromís voluntari d'inserció  
Es valorarà el compromís voluntari d'inserció assumit en esta convocatòria. Es puntuarà de manera proporcional fins a 20 punts en el cas que el compromís aconseguisca la inserció de la totalitat de l'alumnat del curs. Si no hi ha compromís, es puntuarà amb 0 punts.  
S'obtindrà amb la fórmula següent:  
  
Nombre d'alumnat participant sobre  
el qual es presenta compromís d'inserció x 20  
Nombre d'alumnat participant en el curs   
  
  
IC Incompliment compromís voluntari d'inserció  
L'incompliment d'este compromís en cada especialitat executada en la convocatòria de l'exercici 2013, es puntuarà negativament en eixa mateixa especialitat de manera proporcional al grau d'incompliment fins al límit dels punts obtinguts, i s'aplicarà la fórmula següent:  
  
Punts obtinguts per CI x Percentatge d'incompliment  
   
  
RESUM DE LA PONDERACIÓ OBJECTE DE VALORACIÓ. MODALITAT DE FORMACIÓ PER A LA INSERCIÓ Puntuació màxima  
BE Baremació EFO 15  
BT Baremació EFOTEC 15  
NC Normes de qualitat 10  
EC Experiència centre 5  
GE Grau d'execució 10  
GI Grau d'inserció o contractació 25  
CI Compromís voluntari d'inserció 20  
VALORACIÓ TOTAL 100  
  
  
  
RESUM DE LA PONDERACIÓ OBJECTE DE VALORACIÓ. MODALITAT DE FORMACIÓ MODULAR TRANSVERSAL Puntuació màxima  
AO Adequació de l'oferta formativa a les accions/àrees prioritàries 20  
BE Baremació EFO 15  
BT Baremació EFOTEC 15  
NC Normes de qualitat 10  
EC Experiència centre 5  
GE Grau d'execució 10  
GI Grau d'inserció o contractació 25  
CI Compromís voluntari d'inserció 20  
VALORACIÓ TOTAL 120  
  
  
  
RESUM DE LA PONDERACIÓ OBJECTE DE VALORACIÓ. MODALITAT COL·LECTIUS Puntuació màxima  
AO Adequació de l'oferta formativa a les accions/àrees prioritàries 20  
BE Baremació EFO 15  
BT Baremació EFOTEC 15  
NC Normes de qualitat 10  
EC Experiència centre 5  
GE Grau d'execució 10  
CH Centre inscrit o acreditat 20  
GI Grau d'inserció o contractació 25  
CI Compromís voluntari d'inserció 20  
VALORACIÓ TOTAL 140